ไฟแนนซ์ทูเดย์
โดย...ช.ชดา
4 ก.พ. 2560

โดย...ช.ชดา
เป็นเรื่องราวมาพักใหญ่ เมื่อสมาคมธนาคารไทย ในยุคที่ กอบศักดิ์ ดวงดี เป็นเลขาธิการสมาคมธนาคารไทย ยกร่างธรรมนูญใหม่ขึ้นมาเพื่อเป็นหลักในการปฏิบัติร่วมกันระหว่างสมาชิก เรื่องหลักคือการปฏิรูป 19 ชมรมของธนาคารสมาชิกให้เข้ามาอยู่ภายใต้สมาคม ซึ่งก็มีปัญหาบางชมรมไม่ยินดีจะอยู่ภายใต้สมาคม ก็อาจจะยุบชมรมหนีไปเลย 
นอกจากนี้ ภายใต้ธรรมนูญใหม่จะตัดแบงก์รัฐที่มีตัวแทนเข้ามาร่วมอยู่ในชมรมต่างๆ ออกไป ไม่ร่วมสังฆกรรมกัน แยกแบงก์รัฐและแบงก์พาณิชย์ออกจากกันให้ชัดเจน ทำให้เกิดความไม่เข้าใจ และร้าวลึกในหมู่สมาชิก จนถึงขั้นมีการเสนอให้เปลี่ยนชื่อเป็น สมาคมธนาคารพาณิชย์ไทย ให้มันรู้แล้วรู้รอดกันไป
ปัญหานี้ ปรีดี ดาวฉาย ประธานสมาคมธนาคารไทยรู้หรือไม่ แล้วจะแก้ไขปัญหาอย่างไร ก็ควรให้ชัดเจน
นับเป็นคนรุ่นใหม่หัวใจดิจิทัล วิรไท สันติประภพ ผู้ว่าการ ธปท. ที่ทำงานจนไม่มีเวลาไปช็อปปิ้ง เลยหันมาช็อปออนไลน์แทน ถือเป็นการสำรวจตลาดด้วยตัวเองว่าการค้าขายผ่านอี-คอมเมิร์ซสะดวกยังไง ว่าแต่คนขายเห็นนามสกุลลูกค้าแล้วจำได้ไหมว่าขายของให้ใครกัน